次林子長韻
作者：陳造
朝代：宋

paragraphs: 孤亭屹山椒，山靈信多助。
比肯迂玉節，來作數刻住。
江明山動色，取重以公故。
未須坐譚客，子弟自翹楚。
雲嵐遠明滅，阡陌隨指顧。
何以驗人情，楚歈雜吳舞。
我來空想像，夢去上煙雨。
尚及拂雲飲，醉狂煩杜舉。
新歡償昔遊，幸會乃如許。
古人重一飯，志士賦盛遇。
歸時混遊人，健倒各扶路。